Jedisan
Jedisan (også kaldet Yedisan eller Edisan; ; ; ; ) er en historisk region i det nuværende sydøstlige Moldova (sydlige Transnistrien og det sydlige Ukraine mellem floderne Dnestr og Dnepr. Regionen grænsede mod vest op til regionen Budsjak, i nord op til Den polsk-litauiske realunion (langs floden Kodima), mod øst op til op til zaporogkosakkernes landområder og mod syd til Sortehavet. Regionen var en del af Det Osmanniske Rige som Silistra Ejalet.

Historie

Jedisan-horden 
Den Gyldne Hordes efterkommere befolkede området og Jedisan-horden udskilte sig fra Nogaj-horden, der levede mellem floderen Volga og Ural.

På et tidspunkt i 1600-tallet blev området overtaget af Det Osmanniske Rige, hvor det indgik i ejalettet Silistrien (også kaldet Özi eller Özu efter byen Otjakov, der var områdets administrative centrum). Området blev også kaldt Vest-Nogaj.

De historiske centre i regionen er de tyrkiske fæstninger Khadzhibej, Jeni-Dunya, Otjakov og Tombasar (nuværende Dubossary i Transnistrien). Nogajerne byggede ikke selv byer, men levede som nomader og boede i jurter. De vigtigste erhverv var nomadisk kvægavl samt plyndringer af de tilstødende områder i Ukraine og Donaufyrstendømmerne, hvor man røvede kvæg og slaver til videresalg.

Jedisan-horden var i alliance med kalmukkerne i begyndelsen af 1700-tallet. I 1715 førte sultanen for det tyrkiske folk nogajerne, Bakhti-Gerey, Jedisan-horden fra de nedre dele af Volga til området Kuban for at styrke sultanens militære position. På grund af Krim-khanatets konflikter med Bakhti-Gerey og kalmukkerne flyttede tyrkerne i 1728 jedisan- og dzhemboyluk-horderne fra Kuban til regionerne i den nordlige Sortehavsregion..

Udover konflikterne internt mellem osmannernes vasaler (Bakhti-Gerey og Krim-tatarerne) var Jedisan-horden i konflikt med de russisk støttede zaporogkosakker.

Indlemmelse i Rusland 
Mod slutningen af 1700-tallet begyndte Rusland at ekspandere i området.

I 1770 under den russisk-tyrkiske krig (1768-1774) tog Jedisan-horden, der dengang bestod af ca. 8.000 mennesker, russisk statsborgerskab og migrerede i 1771 til Kuban. Krigen blev afsluttet i 1774 med Küçük Kaynarca-traktaten, hvorved osmannerne overdrog den østlige del af Jedisan mellem den sydlige Buh og Dnepr til Rusland, og det meste af Jedisan opnåede uafhængighed, dog som vasal af Krim-khanatet, der ved samme traktat i realiten blev underlagt Rusland. En del af jedisanerne vender herefter tilbage til Otjakov.

Efter Ruslands anneksion af Krim i 1783 udsendte Katarina den Store et dekret, der afskaffede sortehavshordernes stat, og horderne blev beordret til at flytte fra Kuban-stepperne til Trans-Uralerne. Der udbrød herefter oprør blandt jedisanerne, som blev brutalt nedkæmpet af Aleksandr Suvorov.

Der udbrød i 1787 påny en russisk-tyrkisk krig (1787-92). Under krigen blev blev de fleste af jedisanerne, efter ordre fra Grigorij Potemkin, flyttet til Azov-regionen. De resterende dele af Jedisan blev officielt i 1792 annekteret af Rusland ved Jassytraktaten (Iaşi) og den russiske grænse blev flyttet til floden Dnestr, hvorved den russiske overtagelse af Jedisan var tilendebragt.

Områbet blev i Rusland kaldt Otjakov Oblast

Efter Ruslands overtagelse af Jedisan blev byen Odessa grundlagt i 1794 og området blev befolket af kolonister fra Moldavien, Rusland og Ukraine samt en stor del tyskere. Området blev en del af Kherson Guvernatet.

Efter Krimkrigen (1853-56) blev nogajerne anklaget for at sympatisere med osmannerne. Som følge af bestræbelserne på at udvise nogajerne fra Rusland, emigrerede stort set alle efterkommerne af jedisan-nogajerne bosat i Azov-regionen til Tyrkiet i 1860. Tauride-stepperne mistede derved resterne af nomadebefolkningen.

I dag indgår territoriet i de ukrainske Odessa og Mykolaiv oblaster og den sydlige del af udbryderrepublikken Transnistrien (der formelt er en del af Moldova).

Referencer

Eksterne henvisninger 
 Tretiak, O.I. Birth of the city (Рождение города) (Ochakov Oblast). "Optimum". Odessa, 2004. 

Ruslands historie
Ukraines historie
Moldovas historie
Osmanniske Rige
Russisk-osmanniske krige
Ruslands historie